b'\n_START_ARTICLE_\nKu\xc5\xbea Lu\xc5\xbea\n_START_PARAGRAPH_\nKu\xc5\xbea Lu\xc5\xbea sodobna slovenska pravljica iz leta 1984, ki jo je napisal Leopold Suhodol\xc4\x8dan, z istoimenskim likom v glavni vlogi. Teme pravljice so odra\xc5\xa1\xc4\x8danje in u\xc4\x8denje, pomen reda, pa tudi pogum in dostojanstvo v te\xc5\xbekih trenutkih. Sporo\xc4\x8da nam, da \xc2\xbblepa beseda lepo mesto najde\xc2\xab, ter da so \xc2\xbblastna spoznanja najdragocenej\xc5\xa1a\xc2\xab, glavno sporo\xc4\x8dilo pa pravi, da je bolje priti do spoznanja pozno kot pa nikoli. Pravljica Ku\xc5\xbea Lu\xc5\xbea je pou\xc4\x8dno branje za pred\xc5\xa1olske otroke, pa tudi za otroke na razredni stopnji. Za prve je lahko pomo\xc4\x8d privajanju na kahlico, starej\xc5\xa1im pa sporo\xc4\x8da, kako je pomembno spo\xc5\xa1tovanje pravil.\n_START_SECTION_\nVsebina\n_START_PARAGRAPH_\nPravljica govori o majhnem ku\xc5\xbeku, ki ni imel doma in se je potikal po mestu. Nekega dne je za\xc5\xa1el v mogo\xc4\x8dno dvorano, kjer so na velikih \xc5\xbeametnih blazinah pole\xc5\xbeavali psi razli\xc4\x8dnih pasem in velikosti. V dvorano je nenadoma priplesala pasja dama imenovana\xc2\xa0\xc2\xbbLady Bela-Bela\xc2\xab. Vsi psi v dvorani so osupnili nad njeno lepoto in pri\xc4\x8deli plesati \xc4\x8detvorko. Ku\xc5\xbea Lu\xc5\xbea je vso to dogajanje opazoval iz kota. Po koncu \xc4\x8detvorke so se psi zopet udobno namestili na blazine ter u\xc5\xbeivali v razko\xc5\xa1ni pija\xc4\x8di in jeda\xc4\x8di. Nenadoma je, sredi obeda, vstal veliki Buldog, za njim pa \xc5\xa1e drugi, ki so drug za drugim odkorakali do konca dvorane. Najprej je taco dvignil veliki Buldog, za njim pa vsi drugi in tako so tekali od vogala do vogala._NEWLINE_Medtem se je Ku\xc5\xbea Lu\xc5\xbea zagledal v velike pasje vodomete in eden od psov ga je odkril. Ker so opazili, da se ni pridru\xc5\xbeil plesu, so odlo\xc4\x8dili, da mora zaplesati. Ku\xc5\xbea Lu\xc5\xbea se je najprej branil, \xc4\x8de\xc5\xa1 da tega ni \xc5\xa1e nikoli po\xc4\x8del, a noben izgovor ni pomagal. Ples mu je povzro\xc4\x8dal velike preglavice in vsa dvorana se mu je na ves glas smejala. Nekateri psi so ga celo \xc5\xbealili. Kar naenkrat je na plesi\xc5\xa1\xc4\x8du nastala lu\xc5\xbea. A to \xc5\xa1e ni bilo vse: ko so spet sedli, so opazili, da je Ku\xc5\xbea Lu\xc5\xbea premo\xc4\x8dil \xc5\xa1e blazino, na kateri je sedel. Zdaj so bili \xc5\xbee besni nanj._NEWLINE_Sredi no\xc4\x8di, ko je bilo na nebu mogo\xc4\x8de videti veliko luno, so vsi psi vstali ter od\xc5\xa1li k oknu zatulit vanjo. Ku\xc5\xbea Lu\xc5\xbea pa je, na veliko jezo vseh, leno dremal \xc5\xa1e naprej._NEWLINE_Naslednji dan je Ku\xc5\xbea Lu\xc5\xbea na hudi vro\xc4\x8dini in \xc5\xbego\xc4\x8dem soncu tako zatulil, da so se\xc2\xa0\xc2\xbbLady Bela-Bela\xc2\xab\xc2\xa0in ostale pasje dame kar onesvestile. Ker so psi opazili, da je Ku\xc5\xbea Lu\xc5\xbea zelo nekultiviran, so se odlo\xc4\x8dili, da ga prepustijo najbolj\xc5\xa1im pasjim u\xc4\x8diteljem, a tudi to je bilo zaman. Vsi so \xc5\xbee vsi obupovali, le veliki Buldog je vztrajal. Od obupa niso ve\xc4\x8d vedeli ali naj ga u\xc4\x8dijo zlepa ali zgrda in pri\xc5\xa1lo je do prepira._NEWLINE_Ko je Ku\xc5\xbea Lu\xc5\xbea videl, da ga nih\xc4\x8de ne opazuje, je stekel do konca dvorane, dvignil ta\xc4\x8dko in za\xc4\x8del lulati.\xc2\xa0\xc2\xbbLady Bela-Bela\xc2\xab\xc2\xa0je to videla in od sre\xc4\x8de pri\xc4\x8dela jokati. Uspelo jim je! Tudi ostali psi niso mogli verjeti svojim o\xc4\x8dem. Bili so nadvse ponosni nanj, zato so njemu v \xc4\x8dast priredili najve\xc4\x8dji ples.'